CELEX: 62011CN0448
Language: sk
Date: 2011-08-31 00:00:00
Title: Vec C-448/11 P: Odvolanie podané 31. augusta 2011 : SNIA SpA proti rozsudku Všeobecného súdu (šiesta rozšírená komora) zo 16. júna 2011 vo veci T-194/06, SNIA/Komisia

22.10.2011   
            
            
               SK
            
            
               Úradný vestník Európskej únie
            
            
               C 311/29
            
         Odvolanie podané 31. augusta 2011: SNIA SpA proti rozsudku Všeobecného súdu (šiesta rozšírená komora) zo 16. júna 2011 vo veci T-194/06, SNIA/Komisia
   (Vec C-448/11 P)
   2011/C 311/47
   Jazyk konania: taliančina
   
      Účastníci konania
   
   
      Odvolateľka: SNIA SpA (v zastúpení: A. Santa Maria, C. Biscaretti di Ruffia a E. Gambaro, avvocati)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť rozsudok, ktorým sa zamietla jej žaloba a v nadväznosti na to zrušiť rozhodnutie Komisie z 3. mája 2006 K(2006) 1766 v konečnom znení, v rozsahu v akom bola odvolateľka zahrnutá medzi jeho adresátov a bolo uložené zaplatiť spoločne a nerozdielne s Caffaro S.r.l. pokutu vo výške 1,078 milióna eur,
            
         
               —
            
            
               subsidiárne vrátiť vec na nové prejednanie Všeobecnému súdu s uvedením pokynov a kritérií, ktoré Súdny dvor spresní v tomto odvolacom konaní,
            
         
               —
            
            
               v každom prípade uložiť Komisii povinnosť nahradiť trovy obidvoch konaní.
            
         
      Odvolacie dôvody a hlavné tvrdenia
   
   Ako prvý odvolací dôvod spoločnosť SNIA uvádza, že Všeobecný súd sa dopustil nesprávneho právneho posúdenia, keď jej automaticky pripísal zodpovednosť za fúziu s Caffaro S.p.A. a nesprávne aplikoval zásady týkajúce sa pripísania zodpovednosti v oblasti hospodárskej súťaži, osobitne pokiaľ ide o kritérium „hospodárskej kontinuity“ a v oblasti dôkazného bremena. Podľa odvolateľky prvostupňový súd vec nesprávne kvalifikoval a skreslil niektoré dôkazy.
   Druhým odvolacím dôvodom odvolateľka vytýka, že rozsudok nepreukázal nesúdržnosť medzi oznámením o námietkach a rozhodnutím, pokiaľ ide o fúziu medzi SNIA a Caffaro S.p.A. Odvolateľka konkrétne uvádza, že Všeobecný súd porušil a nesprávne aplikoval článok 27 nariadenia (ES) 1/2003 (1), že boli porušené jej práva na obhajobu a že došlo k nesprávnej právnej kvalifikácii a bol skreslený skutkový stav a dôkazy.
   V treťom odvolacom dôvode odvolateľka namieta nesprávnu aplikáciu článku 296 ZFEÚ, nesprávne hodnotenie dôkazov a skreslenie ich obsahu a rozsahu a porušenie práva na obhajobu. Odvolateľka konkrétne namieta rozsudok v časti, v ktorej sa určuje spoločná a nerozdielna zodpovednosť spoločnosti SNIA. Okrem toho odvolateľka namieta „skreslenie“ obsahu rozhodnutia a porušenie jej práva na obhajobu, pretože Všeobecný súd založil jej zodpovednosť na základe skutočností, ku ktorým sa nemala v priebehu správneho konania a v prvostupňovom konaní možnosť vyjadriť sa.
   
      (1)  Ú. v. ES L 1 s. 1; Mim. vyd. 08/002, s. 205.